## ATENTIE LA TRANSMITEREA SARS-CoV-2!

## *(Studiu: Particule infectate cu virusul SARS-CoV-2 detectate si la 5 m distanta de o persoana infectata)*

Cercetatorii americani din cadrul Universitatii Florida au studiat riscul transmiterii SARS-CoV-2 prin aerosoli, particule foarte fine ramase in suspensie, care pot aparea din cauza picaturilor expulzate prin tuse, stranut, vorbit sau cantat. Ei au constatat prezenta virusului viabil in aer, intr-o incapere de spital, la circa 5 m distanta fata de un pacient infectat.

S-a ajuns la aceasta concluzie in urma analizei unor mostre din aerul incaperii unde erau internati doi pacienti infectati cu noul coronavirus, unul dintre ei avand o infectie respiratorie activa.

Mostrele au fost analizate in laborator, prin secventierea genomului virusului prelevat din aer si al virusului izolat intr-o cultura celulara. Rezultatul obtinut arata izolarea coronavirusului ”viabil” (care poate infecta alte persoane) in mostrele de la o distanta cuprinsa intre 2- 4,8 m de pacientul cu infectia activa.

Oamenii de stiinta dau asigurari ca secventa genomului tulpinei virusului SARS-CoV-2 izolata din mostre a fost identica cu cea izolata de la pacientul cu infectia activa.

Din acest motiv, cercetatorii considera ca in cadrul **strategiilor de preventie** impotriva raspandirii virusului SARS-CoV-2, este nevoie de **masuri de control al aerosolilor**, **mai ales in spatiile inchise, unde pastrarea unei distante de doi metri ar putea fi insuficienta** si poate crea de asemenea o falsa senzatie de siguranta.

Legat de aerosoli, reprezentantii Organizatiei Mondiale a Sanatatii (OMS) se arata ingrijorati de impactul COVID-19 asupra serviciilor de ingrijire stomatologica din intreaga lume. Astfel, acestia au formulat cateva principii pentru ca profesionistii din domeniu sa ”minimizeze” riscurile de transmitere. OMS sugereaza **evitarea sau reducerea la minimum a tuturor procedurilor care** **genereaza aerosoli**, foarte frecvente in stomatologie (echipamente de mare viteza, ultrasunete, pulverizare si altele).